Bursele din Europa au crescut uşor ieri, investitorii fiind atenţi în continuare la raportările companiilor din regiune.
• Deutsche Börse
- Acţiunile Siemens Energy AG, companie germană de energie, s-au apreciat cu 10,9%, la 22,18 euro la ora locală 15.12, după ce aceasta şi-a modificat în sens pozitiv estimările privind rezultatele sale din 2024.
- Titlurile Bayerische Motoren Werke AG (BMW) au scăzut cu 4,1%, la 99,90 euro la ora 15.13. Şeful companiei auto, Oliver Zipse, a avertizat că impunerea de taxe vamale de către Uniunea Europeană la importurile de vehicule electrice chinezeşti ar putea afecta semnificativ planul industrial "Green Deal" al blocului comunitar şi ar lovi producătorii auto germani care importă maşini produse în China, anunţă Reuters.
- Indicele DAX a urcat cu 0,1%, la 18.455,39 puncte la ora 15.14.
• London Stock Exchange
- Titlurile companiei farmaceutice anglo-suedeze AstraZeneca Plc au crescut cu 1,4%, la 12.284 pence la ora 14.29. Societatea a anunţat că a iniţiat retragerea la nivel mondial a vaccinului său împotriva Covid-19 din cauza unui "surplus de vaccinuri actualizate disponibile", potrivit Reuters. De asemenea, compania a precizat că va retrage autorizaţiile de introducere pe piaţă a vaccinului Vaxzevria în Europa.
- Indicele FTSE 100 a urcat cu 0,3%, la 8.339,88 puncte la ora 14.30.
• New York Stock Exchange
Pieţele americane au urmat un curs negativ ieri dimineaţă, investitorii fiind atenţi la informaţiile legate de companii.
- Acţiunile Uber Technologies Inc. s-au depreciat cu 6%, la 66,20 dolari la ora locală 10.02. Compania de ridesharing a raportat pierderi nete şi venituri sub aşteptări.
- Titlurile DoubleVerify Holdings Inc. au înregistrat un minus de 39,5%, ajungând la 18,51 dolari la ora 10.04. Societatea de măsurare a reclamelor digitale şi-a redus estimările privind veniturile din trimestrul al doilea şi întregul an.
- Indicele Dow Jones Industrial Average a coborât cu 0,03%, la 38.873,23 puncte la ora 10.08, S&P 500 - cu 0,2%, la 5.177,81 puncte.
• Nasdaq
- Acţiunile Microsoft Corp. au scăzut cu 0,06%, la 409,09 dolari la ora 10.08. Compania de software a fost reclamată la autoritatea de reglementare antitrust din Spania, de un grup local de startup-uri, cu privire la practicile sale în domeniul cloud, anunţă Reuters.
- Titlurile grupului de tehnologie Apple Inc. s-au depreciat cu 0,5%, la 181,57 dolari la ora 10.10. Livrările de dispozitive iPhone în China au crescut cu aproximativ 12% în martie, conform Bloomberg.
- Acţiunile Lyft Inc. au urcat cu 8,3%, la 17,98 dolari la ora 10.11. Compania de ride-hailing a raportat rezultate în creştere, peste aşteptări.
- Indicele Nasdaq Composite a coborât cu 0,4%, la 16.272,76 puncte la ora 10.12.
• Tokyo Stock Exchange
Bursele din Asia au urmat un curs negativ ieri, în majoritate, după ce, marţi, preşedintele Rezervei Federale din Minneapolis, Neel Kashkari, a sugerat că ar putea fi necesar ca ratele dobânzilor să rămână la nivelurile actuale o "perioadă extinsă".
- În acest context, acţiunile companiei electronice nipone Tokyo Electron Ltd. s-au depreciat cu 1,5%, la 36.280 yeni, cele ale Advantest Corp. - cu 1,4%, la 5.150 yeni.
- Acţiunile Sony Corp. au coborât cu 5%, la 12.050 yeni, continuând scăderea din ziua precedentă care a urmat informaţiei conform căreia grupul de electronice a lansat o ofertă pentru preluarea Paramount Global. Sony şi Apollo Global Management au propus 26 de miliarde de dolari pentru achiziţia Paramount, care, potrivit unor surse apropiate situaţiei, analizează oferta.
- Indicele Nikkei 225 a scăzut cu 1,6%, la 38.202,37 puncte.
• Sydney Stock Exchange
- Acţiunile Commonwealth Bank of Australia au câştigat 0,6%, atingând 119,74 dolari australieni. Guvernatorul băncii centrale australiene (Reserve Bank of Australia - RBA), Michele Bullock, a declarat: "Vom ajusta politica monetară după cum va fi necesar".
- În acelaşi domeniu, titlurile National Australia Bank Ltd. s-au depreciat cu 0,5%, la 33,96 dolari australieni, cele ale Australia & New Zealand Banking Group Ltd. au urcat cu 1,2%, la 29,12 dolari australieni.
- Indicele S&P/ASX 200 a crescut cu 0,1%, la 7.804,50 puncte.